ইতঃপূর্বেকার কুদরাত-এ-খুদা ও শামছুল হক শিক্ষানীতিতে ধর্ম ও নৈতিক শিক্ষা গুরুত্ব না পাওয়ায় বরাবরই এ জাতি সে বিষয়ে আপত্তি তুলেছে। বর্তমানে প্রণীত ‘শিক্ষানীতি ২০১০’-কেও খুদা ও হক কমিশনেরই প্রতিরূপ বলে মনে হয়েছে। এ জন্যই এ শিক্ষানীতিতে অনেক ভালো প্রস্তাব থাকার পরও দেশের সংখ্যাগরিষ্ঠ জনগণ তা মেনে নিতে প্রস্তুত নয়। চূড়ান্ত খসড়া শিক্ষানীতি ২০০৯-এ অধ্যায় ছিল ২৯টি, সংযোজনী ৭টি এবং সারণি ২টি। তবে শিক্ষানীতি ২০১০-এ অধ্যায় আছে ২৮টি। বাদ দেয়া হয়েছে ৫টি সংযোজনী এবং ২টি সারণি। কিন্তু এর কোনো কারণ ব্যাখ্যা রাখা হয়নি। এতে প্রতীয়মান হয় যে সংযোজনী ২ ও ৩ বাদ দেয়া হয়েছে জাতিকে শিক্ষার বিষয়বস্তু ও ধরন সম্পর্কে সম্পূর্ণ অন্ধ রাখার কৌশলে। কারণ এ ২টি সংযোজনীর প্রথমটিতে প্রাথমিক শিক্ষা স্তরের জন্য প্রস্তাবিত শিক্ষাক্রম কাঠামো এবং দ্বিতীয়টিতে মাধ্যমিক শিক্ষা স্তরের নবম থেকে দ্বাদশ শ্রেণীর পাঠ্যবিষয় তালিকা ও নম্বর বণ্টন দেখানো হয়েছিল। কিন্তু ২০১০ শিক্ষানীতিতে বুদ্ধিভিত্তিক এমন কৌশলের আশ্রয় নেয়া হয়েছে, যাতে পাঠ্যক্রমে কী কী বিষয় আছে, তা জানার কোনো উপায় থাকছে না।